Nkandla-groentepakhuis nié vir Zumas nie - Maroela Media
"Daar is nie goud nie, daar is nie steenkool nie. Landbou is 'n groot dryfveer van ekonomiese ontwikkeling in die provinsie," het Lennox Mabaso, woordvoerder vir die departement gesê. "Dit is nie vir die voordeel van een familie [die Zumas] nie.
Die Sunday Times het berig die departement het 'n groentepakhuis opgerig vir 'n vroue koöperasie wat Zuma se vrou, Sizakele MaKhumalo Zuma, in 2010 gestig het. Mabaso sê MaKhumalo is betrokke in landbousake in die gemeenskap, maar ontken dat haar politieke verbintenis die rede vir die pakhuis was. Dit is glo een van talle pakhuise wat in die provinsie gebou word. "Daar is 'n model wat ons in al hierdie projekte volg," het hy gesê.
Die moontlikheid vir werkskepping en ekonomiese geleenthede deur middel van boerdery in KwaZulu-Natal maak dit 'n sleutelsektor vir ontwikkeling. Hy het gesê dit wil voorkom of sekere media gefokus is op enige ontwikkeling naby Nkandla, aangesien onlangse omstredenheid oor veiligheidsopgraderings aan Zuma se huis dit "nuuswaardig" gemaak het. "Dit wil voorkom of alles wat in Nkandla plaasvind oor een familie handel, selfs al is daar geen verbintenis nie. Dit is verkeerd. Die mense van Nkandla het uitgeworpenes geword," het Mabaso bygevoeg.
Hy sê daar is talle groentepakhuise en hulle het dieselfde koerante genooi om die opening daarvan by te woon, maar niemand het opgedaag nie. "Net die feit dat hierdie een by Nkandla is, is 'n poging om met die storie voort te gaan."
Hy kon nie dadelik die koste van die pakhuis bekend maak nie, maar het gesê sy departement sal volgende week 'n verklaring hieroor uitreik.